ЗэгурыIуэныгъэм и лъабжьэр
Къэбэрдей-Балъкъэрым ис лъэпкъхэм я зэхуаку зэгурыIуэныгъэ дэлъын папщIэ ХъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ министерствэм къызэрегъэпэщ къэрал IуэхущIапIэхэм я лэжьакIуэхэр, егъэджакIуэхэр, зэгухьэныгъэ зэхуэмыдэхэм хэтхэр, журналистхэр зрагъэблагъэ семинар-тренингхэр.
Эксперту зэIущIэхэм хэтыну кърагъэблэгъащ ЦIыхубэ хозяйствэмрэ къэрал къулыкъущIапIэмкIэ Урысей Академиеу УФ-м и Президентым деж щыIэм и Кавказ Ищхъэрэ институтым социально-экономикэ, политикэ-хабзэубзыху къэхутэныгъэхэмкIэ и центрым и IэщIагъэлIхэр. Япэ зэIущIэм хэта, тхыдэ щIэныгъэхэм я кандидат Тимченкэ Владимир къыхигъэщащ утыкум кърахьа Iуэхугъуэм гъащIэм и лъэныкъуэ куэд къызэрызэщIиубыдэр.
— Нобэ етхьэжьэ Iуэхур игъуэу къэтIэтауэ къызолъытэ. Лъэпкъхэм я зэхущытыкIэм и гугъу щыпщIкIэ, къэлъытэн хуейщ Iуэхур щекIуэкI щIыпIэм щыпсэухэм я хьэл-щэныр нэгъуэщIу щытынкIэ зэрыхъунур. Урысейр лъэпкъ зэмылIэужьыгъуэ куэд зэрыс къэралщ. Абыхэм ящыщ дэтхэнэри хуейщ и хабзэр, щэнхабзэр, бзэр ихъумэжыну, — жиIащ Тимченкэ.
Абы и псалъэм къыхигъэщащ КъБР-м и Iэтащхьэ Къанокъуэ Арсен 2013 гъэм мэлыжьыхьым и 19-м Парламентым Зэрызыхуигъэзам мы Iуэхум теухуа Iыхьэ щхьэхуэ зэрыхигъэхьар. Абы щапхъэу къигъэлъэгъуащ 2013 гъэм жэпуэгъуэм и 22-м лъэпкъхэм я зэхущытыкIэм теухуауэ Уфа щекIуэкIа зэIущIэм УФ-м и Президент Путин Владимир къыщипсэлъар. Апхуэдэуи къыхигъэщащ, УФ-м и Президентым и полномочнэ лIыкIуэу КИФЩI-м щыIэ Хлопонин Александр лъэпкъ Iуэхухэм и нэIэ зэрытетыр. Мыхьэнэшхуэ зиIэу къилъытащ илъэс къэс Кавказ Ищхъэрэм щрагъэкIуэкI «Мэшыкъуэ» щIалэгъуалэ зэхыхьэр. Сыту жыпIэмэ, абы зэрегъэцIыху, ныбжьэгъу зэхуещI лъэпкъ зэхуэмыдэхэм къахэкIа щIэблэр.
Япэ зэIущIэм щрашэжьа гупсысэм адрей зэхуэсхэм щыпащэнущ, Iуэху зэIумыбзхэм пыухыкIауэ тепсэлъыхьынущ.
Гугъуэт Заремэ.
